ماہ طلعت زاہدی

اردو کی ممتاز شاعرہ اور نقاد

خاندانی پس منظر
محترمہ ماہ طلعت زاہدی کا تعلق ایک ایسے گھرانے سے تھا جہاں انہیں بچپن سے ہی کاغذ قلم کی وابستگی میسر آئی ان کے والد ڈاکٹر مقصود زاہدی خاکہ نگار ،شاعر ، یاد نگار ، افسانہ نگاراور نقاد  کی حیثیت سے اردوادب میں معتبر مقام رکھتے ہیں  ۔ ترقی پسند تحریک کے ساتھ ڈاکٹرصاحب کی وابستگی غیرمشروط تھی ۔ماہ طلعت زاہدی کے بھائی ڈاکٹر انور زاہدی بھی شاعری ،افسانے اورتراجم کے حوالے سے اردوادب کا معتبر حوالہ  ہیں۔

ولادت
ماہ طلعت زاہدی 8 ستمبر 1953ء کو ملتان میں پیدا ہوئیں ۔

ابتدائی زندگی 
ان کی  ایک علمی ادبی ماحول میں پرورش ہوئی .ماہ طلعت نے 1967ء میں گورنمنٹ گرلز سکول نواں شہر سے میٹرک کیا ۔گرلز ڈگری کالج کچہری روڈ ملتان سے 1969میں ایف اے اور 1972ء میں بی اے کاامتحان پاس کیا۔1977ء میں ایمرسن کالج بوسن روڈ سے ایم اے اردو کیا۔

عملی زندگی
ماہ طلعت زاہدی زمانہ طالب علمی سے شعر کہہ رہی ہیں ۔ادبی محافل اورمشاعروں میں ان کی شرکت نہ ہونے کے برابرہے لیکن انہوں نے مشاعروں میں شرکت کئے بغیر بہت با وقار اندازمیں  ادبی حلقوں سے  اپنی صلاحیتوں کا اعتراف کرایا اورناقدین ادب سے بھرپور داد وصول کی۔

شادی
2000ء میں نامور ماہر تعلیم نقاد اورمحقق ڈاکٹر اسد اریب ان کے رفیق حیات بنے جس کے بعد ماہ طلعت زاہدی کی کتابوں کی اشاعت بھی شروع ہوئی ۔

تصانیف
اب تک ان کی نظموں کے دو، غزلیات اورسہ حرفیوں کا ایک ایک مجموعہ شائع ہوچکا ہے جبکہ سفرنامہ انگلستان ،تاب نظارہ نہیں کے نام سے منظرعام پرآیا تھا ۔راجہ بھرتری ہری ، رابندرناتھ ٹیگور ،عمرخیام ، واحد بشیر ،کبیرداس ،میرابائی کے بارے میں مضامین پرمشتمل ان کی ایک اورکتاب بھی اشاعت کی منتظرہے ۔ ماہ طلعت زاہدی کی مطبوعہ کتابوں میں روپ ہزار ، شاخ غزل ، میں کیسے مسکراتی ہوں ، تین مصرعوں کاجہاں اورتاب نظارہ نہیں شامل ہیں۔

وفات 
12 جولائی 2020ء کو وفات پائی،

حوالہ جات
حوالہ جات